*Приложение 5*

**Информация за текущото състояние на “Многопрофилна болница за активно лечение "Национална кардиологична болница” ЕАД, гр. София**

**“Многопрофилна болница за активно лечение "Национална кардиологична болница” ЕАД, гр. София** с ЕИК 121663601, е лечебно заведение, еднолично акционерно дружество, в което министърът на здравеопазването упражнява правата на държавата като едноличен собственик на капитала с предмет на дейност осъществяване на болнична помощ в областта на сърдечно-съдовите заболявания.

Многопрофилна болница за активно лечение „Национална кардиологична болница“ ЕАД (МБАЛ „НКБ“ ЕАД) е учредена като акционерно търговско дружество   
през 2000 г. Мисията на лечебното заведение е дефинирана като предоставяне на своевременна, достъпна и качествена медицинска помощ, с цел опазване и подобряване на здравето, както и повишаване на качеството на живот на хората чрез прилагане на върхови постижения в областта на диагностиката, лечението, рехабилитацията и грижите за пациента, както и утвърждаването й като лидер при лечението на сърдечно - съдови заболявания в България. Лечебното заведение следва да осигури качествен и съвременен учебен процес, съобразен с върховите достижения на медицинската и педагогическата наука, на обучаваните студенти, специализанти, докторанти, лекари на следдипломна квалификация, както и условия за научна дейност и развитие на високоспециализираните си кадри.

Стратегическа цел за лечебното заведение е утвърждаване на високотехнологична, конкурентноспособна и финансово стабилна болница, която предоставя качествени високоспециализирани дейности по планова и спешна диагностика и лечение, както и дългосрочно проследяване на пациенти (възрастни и деца) със сърдечно-съдови заболявания.

Към лечебното заведение е учредено дъщерно дружество "Медицински център за специализирана медицинска помощ-НКБ" ЕООД с предмет на дейност извършване на специализирана извънболнична медицинска дейност, а именно: диагностика, лечение, рехабилитация и наблюдение на болни, консултации, профилактика, предписване и извършване на лабораторни и други изследвания, извършване на медицински дейности и манипулации, домашни грижи и помощ на болни, извършване на експертизи за временна нетрудоспособност, извършване на наблюдение и оказване на медицинска помощ при бременност и майчинство, наблюдение, контрол и полагане на грижи за физическото и психическото развитие на лица до 18 години, извършване на дейности по здравна промоция и профилактика, вкл.профилактични прегледи и имунизации, издаване на документи във връзка с дейността си, насочване на пациенти за консултативна и болнична помощ.

Стойността на активите към края на трето тримесечие на 2023 г. е 35 608 лв. Задълженията на дружеството към 30.09.2023 г. са 13 641 лв. Към края на разглеждания период размерът на собствения капитал на дружеството е 11 498 хил. лв., което е намаление с 29,6% в сравнение със същия период на предходната година. Просрочените задължения на лечебното заведение са в размер на 5 608 хил. лв. Приходите от дейност и финансиране към 30.09.2023г. са в размер на 29 412 лв. Общо разходите за периода са 33 044 хил. лв. От тях 35,7% са разходи за материали, 52,2% са разходи за персонал и 12,1% са разходи за външни услуги, амортизации и други. Текущият финансов резултат на дружеството е загуба в размер -4 045 хил. лв.

Персоналът на болницата е 641 души, от които 137 лекари, 243 специалисти по здравни грижи и 93 санитари. През третото тримесечие на 2023 г. броят на преминалите болни е 6 542 при заетост на легловата база в болницата от 40%.

Информация за финансовите отчети на дружеството, анализи и доклади за дейността може да бъде намерена в Търговския регистър и РЮЛНЦ към Агенция по вписванията и на електронно-информационна система за публичните предприятия - <https://reports.appk.government.bg/public/Public/Reports?orgId=175> поддържана от АППК.

В изпълнение на Наредба № 5 от 17.06.2019 г. Министерството на здравеопазването започна да събира и публикува на електронната си страница, информация по ключови показатели, характеризиращи финансовото състояние и дейността на държавни и общински лечебни заведения за болнична помощ, част от които отговарят на търсенето на заявителя болниците. Данни за общо и просрочените задължения, брой преминали болни, използваемост на леглата, брой леглодни и др. показатели се публикуват за всяко тримесечие и са достъпни на адрес: <https://www.mh.government.bg/bg/politiki/standart-za-finansovo-upravlenie-na-drzhavnite-lechebni-zavedeni/>